Broj: 711-I-1998-M-391/22-02-19

Zagreb, 29. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Ivone Matačić, vršiteljice dužnosti ravnatelja Županijske uprave za ceste Požeško-slavonske županije**, za davanjem mišljenja Povjerenstva, na 189. sjednici održanoj dana 29. rujna 2022.g. donosi sljedeće

**MIŠLJENJE**

**Sukladno članku 3. stavku 1. podstavku 62. ZSSI-a, Ivona Matačić, koja je imenovana vršiteljicom dužnosti ravnatelja Županijske uprave za ceste Požeško-slavonske županije, smatra se obveznicom ZSSI-a te je dužna pridržavati se odredbi navedenog Zakona.**

Obrazloženje

Zahtjev za mišljenjem podnijela je obveznica Ivona Matačić, vršiteljica dužnosti ravnatelja Županijske uprave za ceste Požeško-slavonske županije. U Povjerenstvu zahtjev je zaprimljen 27. rujna 2022.g. pod poslovnim brojem 711-U-7989-M-391/22-01-4, povodom kojeg se vodi predmet broj M-391/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je 13. rujna 2022.g. na sjednici Upravnog vijeća Županijske uprave za ceste Požeško-slavonske županije imenovana vršiteljicom dužnosti ravnatelja ustanove, te da je u Županijskoj upravi za ceste zaposlena na neodređeno vrijeme na radnom mjestu viši stručni suradnik za građenje, redovito održavanje i zaštitu županijskih i lokalnih cesta, koji posao namjerava nastaviti obavljati nakon što prestane obavljati funkciju v.d. ravnatelja te stoga postavlja upit je li obveznica podnošenja imovinske kartice.

Povjerenstvo ističe kako je člankom 3. stavkom 1. i 2. propisano tko su sve obveznici ZSSI-a. Člankom 3. stavkom 1. podstavkom 62. ZSSI-a propisano je da su ravnatelji županijskih uprava za ceste obveznici ZSSI-a.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 10. stavkom 1. ZSSI/21-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane ovim Zakonom. Sukladno članku 10. stavku 2. ZSSI/21-a obveznici su dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 37. Zakona o ustanovama („Narodne novine“, broj 76/93., 29/97., 47/99. i 35/08. i 127/19.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se natječaj za ravnatelja ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Naime, vršitelj dužnosti imenuje se kako bi se osigurao nesmetan kontinuitet u radu ustanove do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Stoga Povjerenstvo zaključuje da je vršitelj dužnosti ravnatelja ustanove obveznik u smislu odredbe članka 3. stavka 1. podstavka 62. ZSSI-a, kojeg obvezuju zabrane i ograničenja propisana tim Zakonom pa tako i obveza podnošenja imovinske kartice.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Ivona Matačić, putem e-maila
2. Objava na internetskoj stranici Povjerenstva
3. Pismohrana